**Bilanţ angelic**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doi îngeri stau deasupra mea,

Mă tot privesc şi se întreabă:

- Să-l luăm cu noi chiar s-o putea,

Sau poate că mai are treabă?

- O şcoală văd c-a terminat

Şi-n plus nu ar mai vrea să-nveţe.

Cât de familie, e-nsurat,

Trecut de-a treia tinereţe.

- Copilul i-a crescut deja -

Un om pe propriile-i picioare

Şi parcă n-ar mai vrea ceva,

Cum îşi doreşte fiecare.

- Eu zic să-nchidem o poveste,

Ducându-l de aici spre nori,

Că parcă prea se plictiseşte.

Nu se mai bucură de flori...

- Sau poate să îi dăm mesajul

De noi şi doar de el ştiut,

Că are de ales pasajul,

Ori un al doilea început?